Matrieks geskors oor seksvideoWest Ridge High School. Foto: Google. Twee matriekleerders is Donderdag aan ŉ hoërskool in Roodepoort geskors, nadat ŉ video van ŉ seksuele aard van die twee op sosiale media versprei is. Die Gautengse departement van maatskaplike ontwikkeling sê in ŉ verklaring die twee gr. 12-leerders het aan West Ridge High School skoolgegaan. “ŉ Voorlopige ondersoek dui daarop dat die voorval verlede Vrydag (7 Februarie) by die Westgate-winkelsentrum naby die skool plaasgevind het,” lui ŉ verklaring deur die departement. “Die skool se beheerliggaam sal die nodige dissiplinêre verhoor instel, wat op Maandag 24 Februarie begin. Alle betrokke ouers sal deur die loop van die proses ingelig word. Die skool sal ook bygestaan word om voorkomende maatreëls op te stel, ten einde te voorkom dat ŉ soortgelyke voorval in die toekoms plaasvind.” Panyaza Lesufi, LUR van onderwys, sê hulle veroordeel ten sterkste enige optrede deur leerders wat die integriteit en waardigheid van onderwysinstellings ondermyn. “Dit is belangrik om leerders te herinner dat hulle altyd op onderwys moet fokus as hulle suksesvol wil wees in dít wat hulle in die toekoms aanpak.” Hy het ouers ook gemaan om skole te help om dissipline af te dwing in en om die skoolomgewing. ŉ Span sielkundiges is na die skool ontplooi om die nodige ondersteuning te bied aan almal wat deur die voorval geraak is.